b'\n_START_ARTICLE_\nErnest Hemingway\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nErnest Miller Hemingway syntyi 21. hein\xc3\xa4kuuta 1899 Oak Parkissa Chicagon esikaupunkialueella varakkaaseen perheeseen. Is\xc3\xa4 Clarence \xe2\x80\x9dEd\xe2\x80\x9d Hemingway oli l\xc3\xa4\xc3\xa4k\xc3\xa4ri. \xc3\x84iti Grace o.s. Hall oli taitava laulaja, joka oli konsertoinut Madison Square Gardenissa ennen avioitumistaan. Grace hallitsi avioliittoa ja alistuvaa miest\xc3\xa4\xc3\xa4n, joka teki kaikki kotity\xc3\xb6t ja hoiti taloudenpidon._NEWLINE_\xc3\x84iti puki Ernestin nelivuotiaaksi asti tytt\xc3\xb6jen vaatteisiin, mik\xc3\xa4 oli ep\xc3\xa4tavallisen pitk\xc3\xa4\xc3\xa4n. Pojan kampauksen Ernest sai vasta kuusivuotiaana, ja polvihousuja h\xc3\xa4n joutui k\xc3\xa4ytt\xc3\xa4m\xc3\xa4\xc3\xa4n 15-vuotiaaksi asti. Isois\xc3\xa4 Ansonin kanssa Ernest sai pukeutua ja k\xc3\xa4ytt\xc3\xa4yty\xc3\xa4 kuin poika, etenkin sota- ja mets\xc3\xa4stysleikeiss\xc3\xa4\xc3\xa4n kes\xc3\xa4lomillaan luonnon keskell\xc3\xa4 Walloon Lakella pohjoisessa Michiganissa. Is\xc3\xa4 Ed oli intohimoinen mets\xc3\xa4st\xc3\xa4j\xc3\xa4, joka yritti tappaa jokaisen luontokappaleen jonka n\xc3\xa4ki. Ernest noudatti is\xc3\xa4ns\xc3\xa4 esimerkki\xc3\xa4 ja 16-vuotiaana joutui maksamaan suuren sakon ammuttuaan rauhoitetun harmaahaikaran. Nuori Ernest my\xc3\xb6s luki paljon, mit\xc3\xa4 h\xc3\xa4nen is\xc3\xa4ns\xc3\xa4 piti hy\xc3\xb6dytt\xc3\xb6m\xc3\xa4n\xc3\xa4 harrastuksena. Ernestin opettajat kuitenkin rohkaisivat pojan luku- ja kirjoitusharrastusta.\n_START_SECTION_\nOpinnot\n_START_PARAGRAPH_\nHemingway sai lukiossa hyvi\xc3\xa4 arvosanoja ja osallistui aktiivisesti koulun harrastus- ja urheilutoimintaan. H\xc3\xa4n toimi koulun sanomalehden p\xc3\xa4\xc3\xa4toimittajana, ja kolme h\xc3\xa4nen novelliaan julkaistiin koululehdess\xc3\xa4. Nuoren Hemingwayn kirjailijaesikuvia olivat etenkin Rudyard Kipling, Jack London ja O. Henry. H\xc3\xa4n arvosti my\xc3\xb6s Chicago Tribunen urheilutoimittaja Ring Lardneria, jonka tyyli\xc3\xa4 h\xc3\xa4n kopioi koulun sanomalehdess\xc3\xa4.\n_START_SECTION_\nRikostoimittajana\n_START_PARAGRAPH_\nHemingway halusi toimittajaksi vastoin vanhempiensa toiveita, jotka halusivat h\xc3\xa4nest\xc3\xa4 l\xc3\xa4\xc3\xa4k\xc3\xa4rin. H\xc3\xa4n l\xc3\xa4hti lokakuussa 1917 tukahduttavana ja ahdasmielisen\xc3\xa4 pit\xc3\xa4m\xc3\xa4st\xc3\xa4\xc3\xa4n Oak Parkista Kansas Cityyn set\xc3\xa4ns\xc3\xa4 suhteiden avulla toimittajaharjoittelijaksi Kansas City Star -sanomalehteen. Lehtity\xc3\xb6ss\xc3\xa4 Hemingway oppi kirjoittamaan tiivill\xc3\xa4, selke\xc3\xa4ll\xc3\xa4 ja tarkalla tyylill\xc3\xa4, jota h\xc3\xa4n k\xc3\xa4ytti koko my\xc3\xb6hemm\xc3\xa4n kirjailijanuransa ajan. H\xc3\xa4n toimi rikostoimittajana ja otti selv\xc3\xa4\xc3\xa4 onnettomuuksista, kuolemantapauksista ja v\xc3\xa4kivaltarikosten seuraamuksista. Eniten h\xc3\xa4nt\xc3\xa4 kiinnosti reportaasien tekeminen. Hemingwayn kirjoittamat jutut julkaistiin nimett\xc3\xb6min\xc3\xa4, ja vasta my\xc3\xb6hemmin ne osoitettiin h\xc3\xa4nen kirjoittamikseen ja julkaistiin uudelleen.\n_START_SECTION_\nEnsimm\xc3\xa4isess\xc3\xa4 maailmansodassa\n_START_PARAGRAPH_\nKaiken aikaa ty\xc3\xb6skennelless\xc3\xa4\xc3\xa4n Kansas Cityss\xc3\xa4 Hemingway haaveili p\xc3\xa4\xc3\xa4syst\xc3\xa4 Euroopassa k\xc3\xa4ytyyn maailmansotaan. Huonon n\xc3\xa4k\xc3\xb6ns\xc3\xa4 vuoksi h\xc3\xa4nt\xc3\xa4 ei ollut kelpuutettu Yhdysvaltain armeijaan, mutta h\xc3\xa4net hyv\xc3\xa4ksyttiin Amerikan Punaisen Ristin palvelukseen._NEWLINE_Hemingway matkusti New Yorkin kautta Ranskaan toukokuussa 1918. H\xc3\xa4nen ensimm\xc3\xa4inen asemapaikkansa oli Milano Italiassa. Hemingway siirrettiin ambulanssiyksikk\xc3\xb6\xc3\xb6n Schioon, miss\xc3\xa4 h\xc3\xa4n vietti kolme viikkoa. Hemingway pyrki l\xc3\xa4helle taisteluja ja ilmoittautui vapaaehtoiseksi Piaven rintamalle Koillis-Italiaan. Hein\xc3\xa4kuussa 1918 h\xc3\xa4n oli jakamassa makeisia ja savukkeita juoksuhaudassa, kun it\xc3\xa4valtalainen m\xc3\xb6rss\xc3\xa4rikranaatti r\xc3\xa4j\xc3\xa4hti metrin p\xc3\xa4\xc3\xa4ss\xc3\xa4. V\xc3\xa4liss\xc3\xa4 ollut mies kuoli, ja Hemingway haavoittui vakavasti jalkoihin. H\xc3\xa4n auttoi vammoistaan huolimatta haavoittuneita tovereitaan, mist\xc3\xa4 h\xc3\xa4nelle my\xc3\xb6nnettiin arvostettu urhoollisuusmitali. H\xc3\xa4nen jaloistaan poistettiin l\xc3\xa4hes 30 sirpaletta, ja h\xc3\xa4n joutui sotilassairaalaan. Muistojaan r\xc3\xa4j\xc3\xa4hdyksest\xc3\xa4 Hemingway kuvasi my\xc3\xb6hemmin tarkasti romaanissaan J\xc3\xa4\xc3\xa4hyv\xc3\xa4iset aseille (1929). H\xc3\xa4n ei ehtinyt en\xc3\xa4\xc3\xa4 rintamalle ennen sodan loppua ja palasi Yhdysvaltoihin tammikuussa 1918._NEWLINE_Sairaalassa toipuessaan Hemingway rakastui hoitajaansa Agnes von Kurowskyyn. Heill\xc3\xa4 oli suhde, mutta Agnes katkaisi sen Hemingwayn palattua kotiin.\n_START_SECTION_\nKotona toipumassa\n_START_PARAGRAPH_\nKotimaassa Hemingway antoi lehtihaastatteluja sotakokemuksistaan ja etsi ty\xc3\xb6t\xc3\xa4. Vakuutuskorvaustensa ansiosta h\xc3\xa4n pystyi pit\xc3\xa4m\xc3\xa4\xc3\xa4n v\xc3\xa4livuoden, jonka ajan h\xc3\xa4n asui Oak Parkissa ja kiersi puhumassa sotakokemuksistaan, niit\xc3\xa4 huomattavasti liioitellen. H\xc3\xa4n riitautui vanhempiensa kanssa ja muutti omaan asuntoon lokakuussa 1920. H\xc3\xa4n sai t\xc3\xb6it\xc3\xa4 Toronto Star Weeklysta, johon h\xc3\xa4n kirjoitti kolmisenkymment\xc3\xa4 artikkelia vuoden 1921 aikana._NEWLINE_Hemingway tapasi Hadley Richardsonin marraskuussa 1920. He aloittivat suhteen, ja heid\xc3\xa4t vihittiin syyskuussa 1921. Pariskunta l\xc3\xa4hti Pariisiin joukukuussa 1921, kun Hemingway oli saanut ty\xc3\xb6t\xc3\xa4 Toronto Daily Starin kirjeenvaihtajana.\n_START_SECTION_\nKirjailijana ja lehtimiehen\xc3\xa4 Pariisissa\n_START_PARAGRAPH_\nPariisissa Hemingwayt muuttivat nuhruiselle alueelle Rue du Cardinal-Lemoine -kadulle ja tutustuivat nopeasti kaupungin kulttuuripiireihin. Hemingwayn t\xc3\xa4rkeimpi\xc3\xa4 yst\xc3\xa4vi\xc3\xa4 Pariisissa oli kirjailija ja kulttuurivaikuttaja Gertrude Stein, jonka teorioilla oli suuri merkitys Hemingwaylle kirjoittajana. Hemingwaylla ja Steinilla oli tapana tehd\xc3\xa4 kaupungissa pitki\xc3\xa4 k\xc3\xa4velyj\xc3\xa4 taiteesta keskustellen. Toinen Hemingwayhin suuresti Pariisissa vaikuttanut kirjailija oli Ezra Pound. My\xc3\xb6s Sylvia Beachin laajavalikoimainen ja huokea kirjakauppa Shakespeare and Company oli nuorelle kirjailijalle aarreaitta. Hemingway luetaan niin sanottuun "kadotettuun sukupolveen", joka koostui useista Hemingwayn tapaan Pariisiin 1920-luvun alussa muuttaneista nuorista amerikkalaiskirjailijoista._NEWLINE_Pariisissa Hemingway alkoi kirjoittaa ahkerasti runoja, kertomuksia ja muistelmia, ja Pariisin-aika oli Hemingwayn uran tuotteliain vaihe. Ty\xc3\xb6nantajaansa Toronto Daily Stariin h\xc3\xa4n kirjoitti koko ajan artikkeleita Pariisin y\xc3\xb6kerhoja kansoittavista hedonisteista. Hemingway kuvasi vuosiaan Pariisissa 30 vuotta my\xc3\xb6hemmin kirjoittamissaan muistelmissa Nuoruuteni Pariisi._NEWLINE_Hemingway kirjoitti torontolaislehteen raportteja my\xc3\xb6s Pariisin ulkopuolelta. Maaliskuussa 1922 Hemingway teki raportin Genovan kansainv\xc3\xa4lisest\xc3\xa4 talouskonferenssista, johon kokoontui monen valtion p\xc3\xa4\xc3\xa4miehi\xc3\xa4. Sen j\xc3\xa4lkeen Milanossa h\xc3\xa4n haastatteli Benito Mussolinia. H\xc3\xa4n k\xc3\xa4vi my\xc3\xb6s kirjoitusmatkalla Konstantinopolissa Kreikan ja Turkin v\xc3\xa4lisess\xc3\xa4 sodassa._NEWLINE_Hemingwayn esikoisteos Three Stories & Ten Poems, kokoelma novelleja ja runoja, julkaistiin Pariisissa vuonna 1923. Toukokuussa 1923 Hemingway n\xc3\xa4ki ensi kertaa h\xc3\xa4rk\xc3\xa4taistelun, ja h\xc3\xa4nest\xc3\xa4 tuli lajin suuri yst\xc3\xa4v\xc3\xa4 elini\xc3\xa4ksi. Hemingwayt saivat ensimm\xc3\xa4isen lapsensa lokakuussa 1923. Hemingway lopetti toimittajan ty\xc3\xb6t saman vuoden talvena ja keskittyi alkavaan kirjailijanuraansa.\n_START_SECTION_\nKirjailijanura\n_START_PARAGRAPH_\nHemingwayt k\xc3\xa4viv\xc3\xa4t syksyll\xc3\xa4 1923 Torontossa ja palasivat Pariisiin talvella. Kirjailijaksi ryhtynyt Hemingway sai t\xc3\xb6it\xc3\xa4 etsi\xc3\xa4 k\xc3\xa4sikirjoituksia aikakauslehti Transatlantic Review\xe2\x80\x99hun. Hemingwayn Meid\xc3\xa4n aikanamme -novellikokoelma julkaistiin vuonna 1924. Hemingway teki kustannussopimuksen Boni & Liverightin kanssa seuraavien kahden kirjansa kustantamisesta. H\xc3\xa4n tapasi vuonna 1925 kirjailija F. Scott Fitzgeraldin, ja n\xc3\xa4ist\xc3\xa4 omaper\xc3\xa4isist\xc3\xa4 ja samanmielisist\xc3\xa4 kirjailijoista tuli parhaat yst\xc3\xa4vykset._NEWLINE_Hemingway matkusti yst\xc3\xa4vineen Espanjan Pamplonaan pit\xc3\xa4m\xc3\xa4\xc3\xa4n hauskaa. T\xc3\xa4m\xc3\xa4n matkaseurueen j\xc3\xa4senist\xc3\xa4 Hemingway otti henkil\xc3\xb6kaartin ensimm\xc3\xa4iseen suureen romaaniinsa Ja aurinko nousee (1927), jota h\xc3\xa4n kirjoitti matkoillaan Espanjassa. Toukokuussa 1926 Hemingwaylta julkaistiin h\xc3\xa4nen ensimm\xc3\xa4inen pitk\xc3\xa4 teoksensa, pienoisromaani The Torrents of Spring, jossa h\xc3\xa4n piikittelee ja parodioi toisia kirjailijoita. Teos sai yleisesti ottaen suosiolliset arvostelut._NEWLINE_Hemingway tutustui muotitoimittaja Pauline Pfeifferiin, ja heist\xc3\xa4 tuli rakastavaiset samalla kun Hemingwayn avioliitto oli hajoamassa. Hemingway ja Hadley saivat eron maaliskuussa 1927, ja Hemingway meni Pfeifferin kanssa naimisiin toukokuussa 1927. He saivat lapsen kes\xc3\xa4ll\xc3\xa4 1928 asuessaan Floridan Key Westiss\xc3\xa4, joskin synnytys tapahtui Arkansasissa. Hemingway kirjoitti ja julkaisi koko ajan uusia novelleja ja novellikokoelmia, kuten Miehi\xc3\xa4 ilman naisia (1927), sek\xc3\xa4 valmisteli seuraavia romaanejaan. Hemingwayn is\xc3\xa4 teki yll\xc3\xa4tt\xc3\xa4en itsemurhan joulukuussa 1928._NEWLINE_Romaani J\xc3\xa4\xc3\xa4hyv\xc3\xa4iset aseille julkaistiin syyskuussa 1929, ja se on arvostettu amerikkalaisen nykykirjallisuuden mestariteokseksi. Romaania jouduttiin sensuroimaan, sill\xc3\xa4 se sis\xc3\xa4lsi rivoja sanoja ja seksikohtauksia. Romaani sai erinomaiset arvostelut Yhdysvalloissa, ja ensimm\xc3\xa4inen painos myytiin loppuun muutamassa viikossa. Romaanista tehtiin elokuvasovitus vuonna 1932. Hemingway ei pit\xc3\xa4nyt elokuvasta, eik\xc3\xa4 my\xc3\xb6hemmin juuri muistakaan romaaniensa elokuvasovituksista. Hemingwayt asuivat v\xc3\xa4lill\xc3\xa4 j\xc3\xa4lleen Pariisissa, mutta palasivat Wall Streetin p\xc3\xb6rssiromahduksen 1929 j\xc3\xa4lkeen Key Westiin Havannan kautta. Hemingway valmisteli uusia romaaneja ja alkoi my\xc3\xb6s kehitt\xc3\xa4\xc3\xa4 uutta julkista kuvaansa miehisen\xc3\xa4 toimintasankarina. Imagoon kuuluivat etenkin h\xc3\xa4rk\xc3\xa4taistelut, joista kertoo romaani Kuolema iltap\xc3\xa4iv\xc3\xa4ll\xc3\xa4 (1932). Kes\xc3\xa4ll\xc3\xa4 1933 Hemingway matkusti ensi kertaa Afrikkaan mets\xc3\xa4st\xc3\xa4m\xc3\xa4\xc3\xa4n suurriistaa.  H\xc3\xa4n ryhtyi my\xc3\xb6s harrastamaan tonnikalan kalastusta. H\xc3\xa4nelt\xc3\xa4 julkaistiin romaani Afrikan vihre\xc3\xa4t kunnaat vuonna 1935._NEWLINE_Hemingway tapasi tulevan vaimonsa Martha Gellhornin joulukuussa 1936. Samaan aikaan h\xc3\xa4n oli saanut valmiiksi romaaninsa Kirjava satama (1937) luonnoksen. Helmikuussa 1937 Hemingway l\xc3\xa4hti omasta aloitteestaan North American Newspaper Alliancen kirjeenvaihtajaksi Espanjan sis\xc3\xa4llissotaan. Hemingway tuki kirjoituksissaan tasavaltalaisjoukkoja, jotka taistelivat kenraali Francoa vastaan. Martha Gellhorn oli matkustanut Espanjaan Hemingwayn seuraksi._NEWLINE_Kenelle kellot soivat (1940) oli Hemingwaylle itselleen h\xc3\xa4nen t\xc3\xa4rkein teoksensa. Romaanin intensiivinen kirjoitusty\xc3\xb6, pitk\xc3\xa4t kalastusretket ja kasvanut alkoholink\xc3\xa4ytt\xc3\xb6 rasittivat Hemingwayta niin, ett\xc3\xa4 h\xc3\xa4n joutui vuoteenomaksi ja sai l\xc3\xa4\xc3\xa4k\xc3\xa4rilt\xc3\xa4\xc3\xa4n kehotuksen lev\xc3\xa4t\xc3\xa4. H\xc3\xa4n piti kotiaan Key Westiss\xc3\xa4 ja ty\xc3\xb6huonettaan ensin havannalaisessa hotellissa ja sen j\xc3\xa4lkeen Gellhornin kanssa t\xc3\xa4m\xc3\xa4n vuokraamassa maatalossa. Hemingway ja Pauline saivat avioeron, mutta Hemingway sai t\xc3\xa4yden tapaamisoikeuden lapsiin. Kenelle kellot soivat oli suurmenestys, se sai kauttaaltaan ylist\xc3\xa4v\xc3\xa4t arvostelut ja sit\xc3\xa4 kutsuttiin Hemingwayn parhaaksi romaaniksi. Siit\xc3\xa4 julkaistiin my\xc3\xb6s Hollywood-elokuva kolme vuotta my\xc3\xb6hemmin. Hemingway ja Gellhorn meniv\xc3\xa4t naimisiin marraskuussa 1940._NEWLINE_Pearl Harbourin hy\xc3\xb6kk\xc3\xa4yksen j\xc3\xa4lkeen Hemingway muodosti Kuubaan vastatiedusteluyksik\xc3\xb6n, joka sai nimekseen \xe2\x80\x9dKonnatehdas\xe2\x80\x9d. Yhden laivan laivaston toiminta kuitenkin my\xc3\xb6hemmin lopetettiin ja vastavakoiluteht\xc3\xa4v\xc3\xa4t Kuubassa annettiin FBI:lle. Hemingway halusi l\xc3\xa4helle sotaa ja matkusti Lontooseen raportoimaan kuninkaallisista ilmavoimista. H\xc3\xa4n p\xc3\xa4\xc3\xa4si osallistumaan sotakirjeenvaihtajana taisteluteht\xc3\xa4viin Ranskassa, miss\xc3\xa4 h\xc3\xa4n osallistui taisteluihin rohkeasti ja innokkaasti, ja esimerkiksi tappoi hy\xc3\xb6kk\xc3\xa4\xc3\xa4vi\xc3\xa4 saksalaissotilaita konekiv\xc3\xa4\xc3\xa4rill\xc3\xa4. Hemingway kertoi sodan voittamisen antaneen h\xc3\xa4nelle paremman tunteen kuin koskaan aikaisemmin. Hemingway oli my\xc3\xb6s tavannut uuden naisen, ja Hemingwayn ja Gellhornin avioliitto p\xc3\xa4\xc3\xa4ttyi avioeroon 1945._NEWLINE_Hemingway meni naimisiin Mary Welshin kanssa maaliskuussa 1946. Hemingway ty\xc3\xb6sti kahta romaania, joita h\xc3\xa4n ei saanut kuitenkaan valmiiksi. H\xc3\xa4n ihastui Venetsiassa tapaamaansa nuoreen italialaistytt\xc3\xb6 Adrianaan, ja h\xc3\xa4n joi liikaa ja sai raivonpuuskia vaimoaan kohtaan. Romaani Joen yli puiden siimekseen (1950) sai innoituksensa yksipuolisesta rakkaudesta Adrianaan; arvostelijat pitiv\xc3\xa4t kirjaa ep\xc3\xa4onnistuneena ja loukkaavana. Kes\xc3\xa4kuussa 1951 Hemingwayn \xc3\xa4iti Grace kuoli._NEWLINE_Hemingway lopetti tekeill\xc3\xa4 olleen meritrilogiansa kirjoittamisen ja keskittyi tarinaan kalastajasta. Vanhus ja meri julkaistiin ensin Life-lehdess\xc3\xa4 syyskuussa 1952, ja kirjasta tuli suuri myynti- ja arvostelumenestys. Kirja voitti Pulitzer-palkinnon vuonna 1953._NEWLINE_Hemingwayt joutuivat tammikuussa 1954 Afrikassa kahteen lento-onnettomuuteen, joista j\xc3\xa4lkimm\xc3\xa4isess\xc3\xa4 Hemingway loukkasi itsens\xc3\xa4 melko vakavasti p\xc3\xa4\xc3\xa4h\xc3\xa4n, yl\xc3\xa4vartaloon ja k\xc3\xa4sivarsiin ja poltti ihoaan.\n_START_SECTION_\nNobel-palkinto\n_START_PARAGRAPH_\nHemingwaylle my\xc3\xb6nnettiin kirjallisuuden Nobel-palkinto vuonna 1954. H\xc3\xa4n oli ylpe\xc3\xa4 palkinnosta, mutta ei pystynyt kuntonsa vuoksi matkustamaan palkintoseremoniaan Tukholmaan.\n_START_SECTION_\nViimeiset vuodet\n_START_PARAGRAPH_\nHemingway jatkoi asumista Kuuban Finca Vig\xc3\xadassa 1950-luvun lopulla, vaikka maa oli ajautumassa vallankumoukseen. H\xc3\xa4nen terveytens\xc3\xa4 k\xc3\xa4rsi koko ajan kasvaneesta alkoholink\xc3\xa4yt\xc3\xb6st\xc3\xa4. H\xc3\xa4n alkoi kirjoittaa muistelmiaan Pariisin-vuosista 1920-luvulla; ne julkaistiin postuumisti nimell\xc3\xa4 Nuoruuteni Pariisi. Niiss\xc3\xa4 h\xc3\xa4n kirjoitti ilke\xc3\xa4\xc3\xa4n s\xc3\xa4vyyn tuntemistaan, jo kuolleista kirjailijatovereistaan. Hemingway toimi romaaninsa pohjalta tehdyn Vanhus ja meri (1958) -elokuvan teknisen\xc3\xa4 neuvonantajana. Kun Fidel Castro otti vallan Kuubassa, Hemingway hankki kodin Ketchumista, Idahosta. H\xc3\xa4n k\xc3\xa4vi Kuubassa senkin j\xc3\xa4lkeen._NEWLINE_Viimeisin\xc3\xa4 vuosinaan Hemingway sai raivokohtauksia ja h\xc3\xa4nest\xc3\xa4 tuli vainoharhainen. H\xc3\xa4n oli vakuuttunut siit\xc3\xa4, ett\xc3\xa4 FBI:n agentit olivat kaikkialla h\xc3\xa4nen per\xc3\xa4ss\xc3\xa4\xc3\xa4n h\xc3\xa4nen Kuuban-yhteytens\xc3\xa4 vuoksi. My\xc3\xb6hemmin FBI on my\xc3\xb6nt\xc3\xa4nyt seuranneensa Hemingwayt\xc3\xa4 vuosia. H\xc3\xa4nt\xc3\xa4 yritettiin saada psykiatriseen tarkistukseen, mutta h\xc3\xa4n kielt\xc3\xa4ytyi. H\xc3\xa4n kirjautui kuitenkin Mayo-klinikalle, miss\xc3\xa4 h\xc3\xa4n sai terveysvaivoihinsa s\xc3\xa4hk\xc3\xb6shokkihoitoa.\n_START_SECTION_\nKuolema\n_START_PARAGRAPH_\nHemingway teki itsemurhan 2. hein\xc3\xa4kuuta 1961 ampumalla itse\xc3\xa4\xc3\xa4n haulikolla kasvoihin k\xc3\xa4rsitty\xc3\xa4\xc3\xa4n pitk\xc3\xa4\xc3\xa4n vaikeasta alkoholismista ja masennuksesta.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHemingwayn vaimot olivat Elizabeth Hadley Richardson 1921\xe2\x80\x931927, Pauline Pfeiffer 1927\xe2\x80\x931940, Martha Gellhorn 1940\xe2\x80\x931945 ja Mary Welsh 1946\xe2\x80\x93Hemingwayn kuolemaan 1961 saakka. Hemingwaylla oli yksi lapsi ensimm\xc3\xa4isest\xc3\xa4 ja kaksi toisesta avioliitostaan. N\xc3\xa4yttelij\xc3\xa4t Margaux ja Mariel Hemingway ovat kirjailijan lapsenlapsia.\n_START_SECTION_\nKotimuseot\n_START_PARAGRAPH_\nHemingwayn Floridan Key Westiss\xc3\xa4 sijaitseva koti on nyky\xc3\xa4\xc3\xa4n kirjailijan kotimuseo. Museona toimii my\xc3\xb6s kirjailijan Kuubassa sijaitseva koti Finca Vig\xc3\xada, jonka Kuuban hallitus otti haltuunsa Hemingwayn kuoltua 1961.\n_START_SECTION_\nTyyli ja teemat\n_START_PARAGRAPH_\nHemingwayta pidet\xc3\xa4\xc3\xa4n modernin novellistiikan edell\xc3\xa4k\xc3\xa4vij\xc3\xa4n\xc3\xa4. Hemingway loi uuden kirjoittamiskoulukunnan, ja h\xc3\xa4n vaikutti huomattavan paljon moniin my\xc3\xb6hempiin romaanikirjailijoihin. H\xc3\xa4n kehitti uudenlaisen, niukkasanaisen mutta lyyrisen proosatyylin, jossa s\xc3\xa4ntilliseen mutta rytmilliseen lyyrisyyteen yhdistyiv\xc3\xa4t t\xc3\xa4sm\xc3\xa4lliset fyysiset yksityiskohdat._NEWLINE_Hemingway riisui kielest\xc3\xa4\xc3\xa4n ep\xc3\xa4oleellisuudet, koristeellisuuden ja sentimentaalisuuden. Pyrkimyksess\xc3\xa4\xc3\xa4n objektiivisuuteen ja rehellisyyteen Hemingway kuvaili tapahtumaketjuja lyhyill\xc3\xa4 ja yksinkertaisilla lauseilla, joissa ei ollut kommenttia tai tunteellista retoriikkaa. Kertomuksen opetukseen tai sen sis\xc3\xa4lt\xc3\xb6\xc3\xb6n kirjailija v\xc3\xa4ltti ottamasta kantaa. Hemingwayn lauseet koostuvat l\xc3\xa4hinn\xc3\xa4 substantiiveista ja verbeist\xc3\xa4; adjektiiveja ja adverbeja on v\xc3\xa4h\xc3\xa4n. Lauseiden vaikutus perustuu toistoon ja rytmiin. Hemingwayn lyhytsanainen ja tiivistetty tyyli on konkreettista ja kylm\xc3\xa4\xc3\xa4, mutta usein tunteita her\xc3\xa4tt\xc3\xa4v\xc3\xa4\xc3\xa4 sek\xc3\xa4 v\xc3\xa4h\xc3\xa4ttelev\xc3\xa4ss\xc3\xa4 ilmaisussaan hyvinkin ironista. My\xc3\xb6s Hemingwayn dialogit ovat kirkkaita, yksinkertaisia ja luonnollisenkuuloisia. Hemingway loi niin kutsutun j\xc3\xa4\xc3\xa4vuoritekniikan, jossa kertomuksen t\xc3\xa4rkein osa j\xc3\xa4\xc3\xa4 rivien v\xc3\xa4liin, vihjeiden tai lausumatta j\xc3\xa4tettyjen vastausten varaan._NEWLINE_Tiivist\xc3\xa4misen Hemingway otti t\xc3\xa4rkeimm\xc3\xa4ksi kaunokirjalliseksi tavoitteekseen 1920-luvulla Pariisissa tapaamansa Gertrude Steinin neuvojen pohjalta. Hemingway kertoikin sanoneensa itselleen: \xe2\x80\x9dEi tarvitse tehd\xc3\xa4 muuta kuin kirjoittaa yksi tosi (engl. true) lause. Kirjoita kaikkein tosin tuntemasi lause.\xe2\x80\x9d_NEWLINE_Hemingwayn tunnetuimmat romaanit k\xc3\xa4sittelev\xc3\xa4t sotaa, h\xc3\xa4rk\xc3\xa4taisteluja ja mets\xc3\xa4styst\xc3\xa4, ja niiden sankarit ovat karskeja, hempeilyst\xc3\xa4 vapaita ja suoraviivaisia miehi\xc3\xa4. Hemingway edustaakin joillekin miehisen p\xc3\xb6yhkeilyn ja kirjallisen machismon puhtainta edustajaa. Toiset ovat n\xc3\xa4hneet h\xc3\xa4net sisimm\xc3\xa4lt\xc3\xa4\xc3\xa4n herkk\xc3\xa4n\xc3\xa4 ja kirjailijana ja traagisena hahmona, jonka tuotannossa on huomattavan paljon syv\xc3\xa4llisyytt\xc3\xa4 ja herkkyytt\xc3\xa4._NEWLINE_Hemingwayn 1920-luvun novellien tarinat kertovat sotav\xc3\xa4symyksest\xc3\xa4 ja unettomuudesta k\xc3\xa4rsivist\xc3\xa4 miehist\xc3\xa4, jotka el\xc3\xa4v\xc3\xa4t kivun, toiminnan ja kokemusten \xc3\xa4\xc3\xa4rirajoilla. Hemingwayn romaanien sankareiden p\xc3\xa4\xc3\xa4asiallinen tarkoitus on osoittaa, ett\xc3\xa4 on mahdollista el\xc3\xa4\xc3\xa4 ylv\xc3\xa4\xc3\xa4sti ja rohkeasti el\xc3\xa4m\xc3\xa4n toivottomista tosiasioista huolimatta. My\xc3\xb6hemm\xc3\xa4ss\xc3\xa4 tuotannossaan Hemingway keskittyy osoittamaan, miten ponnisteleva ihminen ja leppym\xc3\xa4t\xc3\xb6n maailmankaikkeus kamppailevat kesken\xc3\xa4\xc3\xa4n.'